संत आसाराम का नाम इस सूची में सब से ज्यादा कुख्यात है। महाराष्ट्र में सूखे के बीच पानी की घोरे बर्बादी से लोगों की सीधी नजरों में आए आसाराम को उच्च राजनीतिक संरक्षण भी रहा जिसके बूते उन्हें जमीन पर कब्जा करने से ले कर यौन शोषण तक का कारोबार चलाने की हिम्मत मिली। आसाराम के देश भर में 400 से अधिक आश्रम हैं जिनकी कुल संपत्ति दस हजार करोड़ से भी अधिक मानी जा रही है। हालांकि काफी संगीन मामले सामने आने पर वह अपने पुत्र के साथ ही जेल में हैं, लेकिन उनके अनुयायियों की गुंडागर्दी सरेआम चल रही है। कई गवाहों की हत्या और मुद्दइयों को धमकाने की घटनाएं आए दिन सामने आ रही हैं। स्वामी नित्यानंद की योग-ध्यान की आड़ में यौन शोषण की घटनाओं की काफी लंबी सूची है। दक्षिण की एक अभिनेत्री के साथ आपत्तिजनक वीडियो आने के बाद से उन पर शिकंजा कसा। इसी तरह निर्मल बाबा ऊर्फ निर्मलजीत सिंह नरूला ने व्यवसाय में असफल होने के बाद धोखाधड़ी का धंधा शुरू कर दिया। अपने दरबार में भक्तों की समस्याएं निपटाते हुए निर्मल बाबा ने देश-विदेश में काफी ख्याति अर्जित कर ली। तीन दर्जन से अधिक भारतीय और विदेशी चैनलों पर उनके दरबार की कार्यवाही प्रसारित की जाती है। इस दरबार में बाबा भक्तों को अजीबोगरीब समाधान सुझाते हैं जैसे, आर्थिक समस्या निपटाने के लिए चटनी खाना। धोखाधड़ी के मामले इन पर चले और अभी भी चल रहे हैं।